薛郎遠以頌爲壽句法崛奇讀之喜甚賦此爲謝
作者：晁公遡
朝代：宋

paragraphs: 家藏五世書，不減王銅川。
仕宦雖陸沈，文章則蟬聯。
女歸逢其良，辭來亦粲然。
胸次龜負圖，筆端驥奔泉。
生朝遠壽我，細字書滿牋。
手追淇澳詩，句法兩漢前。
念昔昌黎公，嘗賦猛虎篇。
南紀通古學，已難與並傳。
況墮牛李中，百代莫洗湔。
開尊笑謂婦，舉酒屬青天。
愈也殆我愧，庶幾太史遷。
更看敞夫人，叅語東廂邊。